CELEX: 62013TN0255
Language: el
Date: 2013-05-07 00:00:00
Title: Υπόθεση T-255/13: Προσφυγή της 7ης Μαΐου 2013 — Ιταλία κατά Επιτροπής

22.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/16
            
         Προσφυγή της 7ης Μαΐου 2013 — Ιταλία κατά Επιτροπής
   (Υπόθεση T-255/13)
   2013/C 178/27
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Ιταλική Δημοκρατία (εκπρόσωποι: M. Salvatorelli, avvocato dello Stato, και G. Palmieri)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει την απόφαση C (2013) 981, της Επιτροπής, της 26ης Φεβρουαρίου 2013, περί αποκλεισμού από τη χρηματοδότηση εκ μέρους της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), καθόσον αφορά τις κατ’ αποκοπή δημοσιονομικές διορθώσεις που επιβλήθηκαν κατόπιν των ερευνών αριθ. AC/2005/44, XC/2007/0107 και XC/2007/03 (κατ’ αποκοπή δημοσιονομική διόρθωση στο πλαίσιο πολλαπλής συμμορφώσεως για τα έτη 2005-2006-2007 ύψους 48 095 235,86 ευρώ), των ερευνών αριθ. FV/2007/315 και FV/2007/355 (κατ’ αποκοπή δημοσιονομική διόρθωση όσον αφορά τη μεταποίηση εσπεριδοειδών για τα οικονομικά έτη 2005-2006 και 2007, ύψους 17 913 976,32 ευρώ) και των ερευνών αριθ. FA/2008/64, FA/2008/103, FA/2009/064 και FA/2009/104 (κατ’ αποκοπή δημοσιονομική διόρθωση όσον αφορά τα κριτήρια εγκρίσεως για τα οικονομικά έτη 2007-2008-2009, ύψους 6 354 112,39 ευρώ).
            
         
               —
            
            
               να καταδικάσει την Ευρωπαϊκή Επιτροπή στα δικαστικά έξοδα
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα βάλλει κατά της νομιμότητας της αποφάσεως όσον αφορά πλείονα ζητήματα.
   
               1)
            
            
               Καθόσον η Επιτροπή επέβαλε δημοσιονομική διόρθωση λόγω παραλείψεως μεταφοράς ή πλημμελούς μεταφοράς των οδηγιών στην εσωτερική έννομη τάξη, μολονότι οι αιτιάσεις αυτές ενδέχεται να έχουν ως αποτέλεσμα την κίνηση διαδικασίας λόγω παραβάσεως·
            
         
               2)
            
            
               καθόσον η Επιτροπή αγνόησε αδικαιολόγητα τη στάση που είχαν υιοθετήσει οι ιταλικές αρχές, μη λαμβάνοντας υπόψη την ανάγκη σταδιακής προσεγγίσεως όσον αφορά σύστημα που διακρίνεται από ιδιαιτέρως περίπλοκο χαρακτήρα, τη σημασία της εκ μέρους της νομοθεσίας της ΕΕ παραπομπής στις επιλογές που καταλείπονται στη διακριτική ευχέρεια εκάστου κράτους μέλους, τη σχετική αβεβαιότητα ως προς την ερμηνεία της νομοθεσίας της Ένωσης, στοιχεία που είχαν ως συνέπεια την παραβίαση των αρχών της ασφάλειας δικαίου, της νομιμότητας, της αναλογικότητας, της καλής πίστης και της προστασίας της δικαιολογημένης εμπιστοσύνης·
            
         
               3)
            
            
               καθόσον η Επιτροπή αγνόησε παντελώς την αντικειμενικώς διαπιστωμένη ύπαρξη διαφορετικών μηχανισμών ελέγχου μεταξύ των οργανισμών πληρωμών·
            
         
               4)
            
            
               καθόσον η Επιτροπή εφήρμοσε υπερβολικά υψηλή δημοσιονομική διόρθωση, συγκεκριμένα δε ύψους 10 %, το οποίο, αντιθέτως, τυγχάνει εφαρμογής μόνο σε περίπτωση ανεπαρκών ή σποραδικών ελέγχων·
            
         
               5)
            
            
               καθόσον η Επιτροπή παρέβη την υποχρέωση αιτιολογήσεως.
            
         
               6)
            
            
               Επιπλέον, η προσφεύγουσα αμφισβητεί την προσβαλλόμενη απόφαση βάλλοντας κατά των επιμέρους αιτιάσεων που προέβαλε η Επιτροπή, μέσω ενδελεχούς ελέγχου πραγματικών περιστατικών όσον αφορά τα στοιχεία που εξέτασε η δεύτερη.
            
         
               7)
            
            
               Όσον αφορά τις δημοσιονομικές διορθώσεις σχετικά με την μεταποίηση εσπεριδοειδών για τα έτη 2005, 2006 και 2007, η απόφαση ενέχει πρόβλημα νομιμότητας και προσβάλλεται καθόσον αποδίδει την ευθύνη για τις πράξεις που διαπιστώθηκε ότι ενέχουν απάτη στον τομέα αυτόν στην παράλειψη διενέργειας των κατάλληλων ελέγχων εκ μέρους του κράτους μέλους. Μεταξύ άλλων, η Επιτροπή δεν έλαβε υπόψη το γεγονός ότι καμία παράλειψη ή αδράνεια δεν μπορεί να καταλογισθεί στο ιταλικό Δημόσιο, δεδομένου ότι η ενέχουσα απάτη δραστηριότητα οφειλόταν ακριβώς και στους δημοσίους υπαλλήλους που όφειλαν να διαπιστώσουν, μέσω των ελέγχων στους οποίους έπρεπε να προβούν, το νομότυπο της οικείας δραστηριότητας και την ύπαρξη δικαιώματος συνεισφοράς· ως εκ τούτου, οι έλεγχοι δεν ήταν δυνατόν να πραγματοποιηθούν κατά διαφορετικό τρόπο, προκειμένου να αποτραπεί η απάτη, μέχρι να ανακαλυφθούν οι ποινικώς κολάσιμες προαναφερθείσες συμπεριφορές.
            
         
               8)
            
            
               Όσον αφορά τις δημοσιονομικές διορθώσεις σχετικά με το αν πληρούνταν τα κριτήρια εγκρίσεως (ARBEA) για τα οικονομικά έτη 2006, 2007 και 2008, οι οποίες δικαιολογούνται από προβαλλόμενες οργανωτικές πλημμέλειες καταλογιστέες στο ιταλικό Δημόσιο, αμφισβητούνται διότι, εν προκειμένω, εφαρμόσθηκε νομοθεσία που δεν είχε ακόμη τεθεί σε ισχύ κατά τον χρόνο των πραγματικών περιστατικών κι επειδή αγνοήθηκε το γεγονός ότι το ιταλικό Δημόσιο έλαβε ταχέως τα αναγκαία διορθωτικά μέτρα.